**הורים יקרים,**

**ערך החודש**

חזרנו מחופשת סוכות להמשך שגרת למידה פורה ומשמעותית תוך דגש על יחסים בין אדם לחברו ומעורבות חברתית. כולנו נפעל ונעשה שזו תהיה שנה של הצלחות, שותפות והגשמה. פנינו להמשך עשייה פורה המקדמת הישגים לצד בניית אקלים חברתי תומך ובטוח. אקלים המאפשר לכל ילד להרגיש חשוב ומשמעותי בחברת הילדים.

**נזכור ולא נשכח**

לפני 23 שנים נרצח ראש הממשלה ושר הביטחון יצחק רבין בתום עצרת תמיכה בתהליך השלום שהתקיימה בכיכר מלכי ישראל בתל- אביב. לרצח יצחק רבין יש מקום משמעותי בעיצוב הזהות של החברה הישראלית. התלמידים ילמדו בכיתות על האיש ופועלו, על חשיבות תרבות השיח גם בעת מחלוקת, על דמוקרטיה, מעורבות וסובלנות כלפי האחר. את טקס יום הזיכרון יערכו תלמידי כיתות ו' ביום ראשון ה 21.10.18 .

**תכנית קרן קרב**

תכניות "קרן קרב למעורבות בחינוך" התחילו כבר בתחילת שנת הלימודים מתוך רצון לנצל את מלוא הזמן באופן מיטבי למען התלמידים. התוכניות מעשירות את עולם התלמידים ומעניקות להם הזדמנות לבטא מיומנויות וכישורים אישיים, ותורמות לעשייה חינוכית חברתית בבית הספר. התלמידים נהנים מאוד ממגוון התוכניות שנבחרו על ידי ועדת היגוי, לה היו שותפים ההורים והתלמידים. אחוזי הגבייה עדיין נמוכים, אני מבקשת מההורים שלא שילמו, בואו בבקשה להסדיר את התשלומים, בהקדם. על פי הנחיות העירייה תלמידים שהוריהם לא ישלמו(ולא מסיבות כלכליות) לא ישתתפו בתכניות קרב ויקבלו פעילות חלופית, החל משבוע הבא. בבקשה אל תעמידו את הצוות החינוכי במצב לא נעים זה.

**ישיבת הנהגת הורים ראשונה**

בישיבת הנהגת ההורים הראשונה שנערכה ביום רביעי השבוע, שמחנו לראות נוכחות משמעותית של ההורים, המון רצון ומוטיבציה לקדם ולעשות למען בית הספר. במפגש הצגנו את מטרות בית הספר לשנה"ל תשע"ט, ההורים התחלקו לוועדות פעולה בתחומים שונים כמו: ועדת אירועים, ועדת סביבה, ועדת "נשק וסע" ועוד... גולת הכותרת של הערב הייתה הבחירות להנהגה הבית ספרית, לשמחתנו הייתה הענות רבה מאוד. נבחרו השנה שתי יו"ריות : הגב' יפית רודיטי והגב' אסתר בן גיגי ונבחרו שני סגנים הגב' דנה קסנר ומר ניר גרמה. אנו אנחנו מאחלים בהצלחה להנהגה החדשה והמשך שיתוף פעולה פורה עם צוות בית הספר למען ילדינו – תלמידינו.

אנחנו **מודים לגברת יוליה עזריה**, היושבת ראש היוצאת, על עשייתה ועל השקעתה הרבה למען תלמידי "בן – צבי". תודה לכל ההורים שפעלו במרץ בשנת הלימודים תשע"ח לקדם ולעשות למען תלמידי בית הספר. אנו מאחלים לכל ההורים שנה של עשייה פורה ומוצלחת ובשורות טובות. יישר כוח על כל עשייתכם! נשמח להשתתפות נוספת של הורים והעלאת יוזמות לקידום רווחת התלמידים בבית הספר. יחד נעשה ונצליח!

**בברכת חזרה קלה לשגרה ושנת לימודים מוצלחת,**

**מנהלת בית הספר גלית אהרוני**

**והצוות החינוכי**